लॉर्ड्स में लुढ़की टीम इंडिया, शर्मनाक हार  
इंग्लैंड ने पहले टेस्ट क्रिकेट मैच में भारत को 196 रन से हराकर चार मैचों की सीरीज में 1-0 से बढ़त बनाई।
बड़ी उम्मीदों के साथ क्रिकेट के मक्का लार्ड्स पर ऐतिहासिक 2000वां टेस्ट मैच खेलने के लिए उतरे भारत को पहले टेस्ट मैच में बल्लेबाजों के लचर प्रदर्शन के कारण इंग्लैंड के हाथों 196 रन की करारी हार झेलनी पड़ी।   इंग्लैंड की रनों के लिहाज से यह भारत पर पांचवीं बड़ी जीत है।जेम्स एंडरसन और स्टुअर्ट ब्राड ने भारतीय पारी को हिलाकर रख दिया। एंडरसन ने पांच और ब्राड ने तीन विकेट लिए जिससे 458 रन के मुश्किल लक्ष्य का पीछा करने उतरी दुनिया की नंबर एक भारतीय टीम 261 रन पर ढेर हो गई। भारत की तरफ से युवा सुरेश रैना (78) और वीवीएस लक्ष्मण (56) ही कुछ देर तक संघर्ष कर पाए।   सचिन तेंदुलकर से इस ऐतिहासिक टेस्ट मैच में 100वां अंतरराष्ट्रीय शतक बनाकर यादगार बनाने की उम्मीद थी लेकिन वह दोनों पारियों में सस्ते में सिमट गए। इंग्लैंड ने यह मैच जीतकर चार मैचों की श्रृंखला में 1-0 की बढ़त हासिल की। इसके साथ ही उसने भारत की नंबर एक की कुर्सी के पाए भी कमजोर कर दिए। यदि वह इस श्रृंखला में दो टेस्ट के अंतर से जीत दर्ज करता है तो फिर वह भारत के स्थान पर नंबर एक बन जाएगा।   यदि मैच के चौथे दिन इशांत शर्मा के छोटे से स्पैल को छोड़ दिया जाए तो इंग्लैंड ने दोनों टीमों के बीच इस 100वें टेस्ट मैच में पूरे समय अपना दबदबा बनाए रखा। उसने अपनी पहली पारी आठ विकेट पर 474 रन पर समाप्त घोषित करने के बाद भारत को 286 रन पर आउट कर दिया था। इसके बाद दूसरी पारी में विकेटकीपर बल्लेबाज मैट प्रायर और ब्राड की शानदार बल्लेबाजी से वह अपना पलड़ा भारी रखने में सफल रहा।